*Projekts*

LATVIJAS REPUBLIKAS MINISTRU KABINETS

2015.gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Kārtība, kādā deleģē valsts pārvaldes uzdevumu – zemes izpirkuma (pirkuma) līgumu slēgšanu, šo līgumu izpildes kontroli un neizpirktās zemes nodošanu pašvaldības īpašumā**

Izdoti saskaņā ar Valsts pārvaldes iekārtas likuma [40.panta](http://likumi.lv/ta/id/63545-valsts-parvaldes-iekartas-likums#p40) otro daļu un
Valsts un pašvaldību īpašuma privatizācijas un privatizācijas
sertifikātu izmantošanas pabeigšanas likuma [3.panta](http://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums#p3) trešās daļas
4.1 punktu, 4.panta sesto daļu, 23.panta 11.2 daļu un [24.panta](http://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums#p24) 4.1 daļu

1. Noteikumi nosaka lauku un pilsētu zemes izpirkuma (pirkuma) līgumu slēgšanas, šo līgumu izpildes kontroles un neizpirktās zemes nodošanas pašvaldību īpašumā uzdevuma deleģēšanu akciju sabiedrībai “Attīstības finanšu institūcija”, vienotais reģistrācijas numurs 50103744891, juridiskā adrese: Doma laukums 4, Rīga, LV-1050, Latvija (turpmāk – AFI), un kārtību, kādā tiek segti AFI izdevumi, kas saistīti ar deleģētā valsts pārvaldes uzdevuma izpildi.

2. AFI tiek deleģēts valsts pārvaldes uzdevums slēgt lauku un pilsētu zemes izpirkuma (pirkuma) līgumus, kontrolēt šo līgumu izpildi un nodot pašvaldību īpašumā neizpirktās zemes (turpmāk – valsts pārvaldes uzdevums).

3. AFI attiecībā uz valsts pārvaldes uzdevuma izpildi atrodas Tieslietu ministrijas funkcionālā pārraudzībā.

4. Ekonomikas un Tieslietu ministrijas ir pilnvarotas valsts vārdā parakstīt līgumu (pielikums) par valsts pārvaldes uzdevuma izpildi (turpmāk – līgums).

5. Valsts pārvaldes uzdevuma izpildē AFI ievēro Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumu, likumu "Par zemes privatizāciju lauku apvidos", likumu "Par zemes reformas pabeigšanu lauku apvidos", likumu "Par zemes reformas pabeigšanu pilsētās", uz minēto likumu pamata izdotos Ministru kabineta noteikumus, kā arī citus normatīvos aktus saistībā ar valsts pārvaldes uzdevuma izpildi.

6. Ekonomikas ministrija kopīgi ar Finanšu ministriju un Tieslietu ministriju, ievērojot līgumā noteikto kārtību, saskaņo AFI izdevumus, kas saistīti ar valsts pārvaldes uzdevuma izpildi.

7. Šo noteikumu 6. punktā minētajā kārtībā saskaņotie AFI izdevumi tiek segti no ieņēmumiem par zemes izpirkuma (pirkuma) līgumu slēgšanu un valsts akciju sabiedrības "Privatizācijas aģentūra" (turpmāk – Privatizācijas aģentūra) rezerves fonda, kas izveidots saskaņā ar likumu "Par valsts un pašvaldību īpašuma objektu privatizāciju" (turpmāk – rezerves fonds).

8. Maksājumi no rezerves fonda tiek veikti kā priekšapmaksa, reizi ceturksnī sedzot šo noteikumu 6. punktā minētajā kārtībā saskaņotos AFI izdevumus par kārtējā gada nākamajiem trim mēnešiem.

9. Ja atbilstoši AFI sniegtajiem pārskatiem par iepriekšējā ceturksnī veiktajiem izdevumiem un gūtajiem ienākumiem no zemes izpirkuma (pirkuma) līgumu slēgšanas tiek konstatēts naudas līdzekļu pārpalikums, minētie līdzekļi tiek pārcelti uz nākamo ceturksni, attiecīgi samazinot saskaņā ar šo noteikumu 8.punktu veiktās priekšapmaksas apmēru.

10. Ekonomikas ministrija ar lēmumu apstiprina no rezerves fonda AFI izmaksājamo līdzekļu apmēru par valsts pārvaldes uzdevuma izpildi un nosūta minēto lēmumu Privatizācijas aģentūrai.

11. Privatizācijas aģentūra piecu darbdienu laikā pēc Ekonomikas ministrijas lēmuma saņemšanas sedz AFI izdevumus, kas saistīti ar valsts pārvaldes uzdevuma izpildi.

12. Ja AFI atkāpjas no līguma, Tieslietu ministriju sagatavo Ministru kabineta noteikumu projektu par valsts pārvaldes uzdevuma izpildes deleģēšanu citai valsts pārvaldes institūcijai vai privātpersonai un noteiktā kārtībā iesniedz minēto projektu Ministru kabinetā.

13. Atbilstoši Komerclikuma 335.panta piektajā daļā noteiktajam, AFI ir saistošas un tā pārņem visas saistības, tiesības un pienākumus, kas izriet no valsts akciju sabiedrības „Latvijas Attīstības finanšu institūcija Altum” veiktajām darbībām izpildot valsts pārvaldes uzdevumu.

14. Atzīt par spēku zaudējušiem Ministru kabineta 2014.gada 8.aprīļa noteikumus Nr.192 "Kārtība, kādā deleģē valsts pārvaldes uzdevumu – zemes izpirkuma (pirkuma) līgumu slēgšanu, šo līgumu izpildes kontroli un neizpirktās zemes nodošanu pašvaldības īpašumā" (Latvijas Vēstnesis, 2014, 86.nr.).

**Ministru prezidente L.Straujuma**

**Ekonomikas ministre D.Reizniece-Ozola**

Iesniedzējs: Ekonomikas ministre D.Reizniece-Ozola

Vīza: valsts sekretāra pienākumu izpildītājs,

Valsts sekretāra vietnieks J.Spiridonovs

10.03.2015. 15:02

562

Drāke,

67013162, Martins.Drake@em.gov.lv